32006D0252
L 091/48
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 март 2006 година
за изменение на Решение 1999/217/ЕО относно регистъра на ароматичните вещества, използвани във или върху храни
(нотифицирано под номер C(2006) 899)
(текст от значение за ЕИП)
(2006/252/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2232/96 на Европейския парламент и на Съвета от 28 октомври 1996 г. за установяване на общностна процедура за ароматичните вещества, използвани или предназначени за използване във или върху храни (1), и по-специално член 4, параграф 3 от него,
като има предвид, че:
(1)
Регламент (ЕО) № 2232/96 определя процедура на Общността за ароматичните вещества, използвани или предназначени за използване във или върху храни. Посоченият регламент предвижда приемането на регистър на ароматичните вещества (наричан по-долу „регистъра“), след нотифицирането от страна на държавите-членки на списък на ароматичните вещества, които могат да бъдат използвани във или върху хранителните продукти, продавани в търговската мрежа на тяхна територия, и след извършване на преглед на това нотифициране от страна на Комисията. Този регистър бе приет с Решение 1999/217/ЕО на Комисията (2).
(2)
Освен това Регламент (ЕО) № 2232/96 предвижда приемането на програма за оценяване на ароматичните вещества, с цел да се провери дали тези вещества отговарят на общите критерии за употреба на ароматичните вещества, определени в приложението към посочения регламент.
(3)
Съвместният експертен комитет на ФAO/СЗО по хранителните добавки (JECFA) стигна до заключение по време на своето шестдесет и пето заседание от 7 до 16 юни 2005 г., че ацетамидът (FL 16.047) е определено канцерогенен при мишки и плъхове, и въпреки че начинът на протичане на канцерогенезата не е установен, не може да бъде изключена възможността за съществуването на генотоксичен механизъм. JECFA преценява, че това вещество не е подходящо за използване като ароматизант. Следователно ацетамидът не отговаря на общите критерии, посочени в приложението към Регламент (ЕО) № 2232/96 и трябва да бъде заличен от регистъра.
(4)
Решение 1999/217/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В част А от приложението към Решение 1999/217/ЕО редът в таблицата относно вещество с номер FL 16.047 (ацетамид) се заличава.
Член 2
Адресати на настоящото решение са държавите-членки.
Съставено в Брюксел на 27 март 2006 година.